הוועדה לענייני ביקורת המדינה, כנסת 20, פרוטוקול מספר 309, 2018-02-14 09:30

שלי יחימוביץ': > שלום לכולם.

שלי יחימוביץ': בוקר טוב.

שלי יחימוביץ': אנחנו פותחים את ישיבתה של הוועדה לביקורת המדינה בהמשך לדו"ח מבקר המדינה על כשלים וסחבת בטיפול המדינה בניצולי שואה.

שלי יחימוביץ': אנחנו מדברים על דו"ח המבקר לאפריל 2017.

שלי יחימוביץ': הוועדה הזאת משודרת, אני אומרת לכולם, הייתה אמורה להיות משודרת עכשיו ישיבת ועדת הפנים עם מפכ"ל המשטרה.

שלי יחימוביץ': אני חושבת שזה לא פחות חשוב.

שלי יחימוביץ': הישיבה עם המפכ"ל בוטלה.

שלי יחימוביץ': אני גם אוסיף בהזדמנות הזאת כיוון שאני כאן את המחאה שלי על זימונו של המפכ"ל למשפט שדה בהתראה של 24 שעות לכאורה כדי להטיל עליו אימה ופחד ולהראות לו "מי הבוס".

שלי יחימוביץ': אני חושבת שזה לא נאה לא מכובד ולא מתפקידה של הכנסת לקיים בית דין שדה שכזה.

שלי יחימוביץ': אני שמחה שהוועדה שלנו חוזרת להיות משודרת במקום ההצגה הטובה בעיר לכאורה כי גם ובעיקר הדברים שאנחנו עוסקים בהם הם כמובן דיני נפשות.

שלי יחימוביץ': הבטחתי שתהיה ישיבה באופן קבוע ועל בסיס רוטיני עד שנפתור את כל הבעיות.

שלי יחימוביץ': בישיבה הקודמת שטחו כאן

שלי יחימוביץ': נציגי המבקר את עיקרי הדו"ח.

שלי יחימוביץ': קיבלנו גם בשורות בחלק מהדברים בישיבה הקודמת, אז צחי תציג בבקשה עיקרי הדו"ח ממש בקצרה.

<יצחק סעד: בוקר טוב.

<יצחק סעד: כאמור זו לא הישיבה הראשונה אז אני רק אסקור כמה נקודות קצרות ובתמציתיות.

<יצחק סעד: אחד – החשיבות של הנושא של גורם מרכז ומתכלל שזה אחד הדברים החשובים שעלו בדו"ח שיש צורך לתאם בין גורמי הממשלה השונים, בין גורמי החוץ, בין הארגונים, העמותות, המתנדבים, הרבה אנשים שיש להם רצון טוב לעשות את זה, ויש חוסר כזה.

<יצחק סעד: הרשות לא עושה את זה, היא טוענת שהיא לא יכולה לעשות את זה, שהיא צריכה סמכויות.

<יצחק סעד: התבשרנו על הקמת הצוות בראשות סגן שר האוצר, נשמח לשמוע על הכוונות לפעילות בתחום הזה, אבל זה אחד הנושאים החשובים שעלו בדו"ח.

<יצחק סעד: הנושא השני, אי אפשר שלא להזכיר אותו זה דחיפות הצורך בטיפול בעניין.

<יצחק סעד: האנשים מזקנים, הולכים לעולמם, כל חודש מתים אנשים רבים.

<יצחק סעד: זה נושא שיש בו דחיפות מרבית לטיפול, זה עולה בכל הדיונים אבל צריך לשים לב שמאז שהדו"ח פורסם, שזה מתקרב כבר קרוב לשנה, עדיין רק עכשיו מונה הצוות הזה, למרות שהייתה החלטה של הממשלה מיד לאחריו לעשות את זה, זאת אומרת כבר חלפו כעשרה חודשים מאז בינתיים עד שהצוות הזה ייכנס לפעולה, חשוב לזכור שהזמן הוא גורם מכריע וצריך לקדם את זה בדחיפות.

<יצחק סעד: נקודה נוספת שחשוב לשים אליה דגש זה נושא של הצרכים החברתיים.

<יצחק סעד: הצרכים החומריים הם חשובים, חשובים התקציבים, חשוב הטיפול התקציבי אבל ישנם צרכים חברתיים לאנשים האלה, אנשים שמרגישים בדידות, אנשים שצריכים אוזן וכתף חמה אנושית וחשוב לתת גם על זה את הדגש ולא רק על הנושא הכספי.

<יצחק סעד: נקודה אחרונה שאני אעיר אותה בהזדמנות הזאת זה הנושא של אנשים שיש להם בעיות אישיות, יש לנו במשרד מבקר המדינה נציבות תלונות הציבור שמטפלת בבעיות פרטניות של ניצולי שואה, בעיות אישיות שלהם, עושה את זה בצורה טובה וחשוב לדעת שיש כתובת כזאת לאנשים שמטפלים בניצולים, שיש בעיות אישיות אפשר להפנות אותם לנציבות והיא תעשה כמיטב יכולתה כדי לטפל באוכלוסייה הזאת.

שלי יחימוביץ': אני אוסיף ואומר שגם הישיבה הזאת כמו הישיבה הקודמת שעסקה בניצולי השואה מתורגמת לשפת הסימנים, אחרי ששירלי פינטו שהיא מייסדת המרכז הישראלי ללימודי תקשורת ועוסקת בניצולי שואה שיש להם ליקויי שמיעה, הזכירה לנו שרצוי מאוד שתהיה מתרגמת לשפת הסימנים וזאת תמי שמע שתוכלו להתבונן בה במהלך השידור הזה.

שלי יחימוביץ': אני אציין שבדיון הקודם שמענו גם בשורות חיוביות.

שלי יחימוביץ': בעיקר מכיוון משרד העבודה והרווחה, שבישר לנו שאחד הכשלים המרכזיים והוא תת ביצוע של אותם 40 מיליון שהוקצבו, בעצם נפתר כשנוצלו 98% מהתקציב.

<קריאה: בשעה טובה ומוצלחת.

<קריאה: אחרי שבע שנים.

<קריאה: גם בשורה.

שלי יחימוביץ': אחרי שבע שנים.

שלי יחימוביץ': באמת בשעה טובה.

שלי יחימוביץ': וגם קיבלנו הרבה מחמאות על התפקוד של עופרה רוס, מנהלת הרשות לזכויות ניצולי שואה ובאופן כללי נראה שדברים כן זזים.

שלי יחימוביץ': נמצא כאן סגן שר האוצר חבר הכנסת יצחק כהן, אני מודה לך שהגעת בהתראה די קצרה יחסית, תיכף נשמע אותך.

שלי יחימוביץ': הסוגיות המרכזיות שעלו כאן

שלי יחימוביץ': בפעם הקודמת בגדול זה היעדר, עדיין, של גורם מתכלל ודי הסתייגנו, אודי פרוור, מהרעיון שהוועדה תמנה עכשיו עוד ועדה והיעדרו של גורם מתכלל וגם נשמע כאן הסתייגויות מסקר העומק שמתכוונים לעשות כי עד שנסיים את כל הסקרים שבעולם, אנחנו מזכירים שמדי שנה מתים 1,000 ניצולי שואה ויש מספיק ידע כדי להתחיל להשתמש במאגר.

<קריאה: מדי חודש.

שלי יחימוביץ': סליחה.

שלי יחימוביץ': מדי חודש מתים 1,000 ניצולי שואה.

שלי יחימוביץ': בסוף לא יישאר לנו למי לעזור.

שלי יחימוביץ': לכן אנחנו עושים את הישיבות האלה לעתים כל כך תכופות ולכן ביצוע סקר ארוך ויסודי עד שאולי כולם ימותו זה דבר שהוא בלשון המעטה פסול מעיקרו ואכן אודי היית מאוד קשוב אלינו ואמרת שבעקבות הישיבה אתה חושב שבאמת אולי לא יהיה צורך בדבר הספציפי הזה.

שלי יחימוביץ': אדוני סגן השר, תן לנו עדכון מה קרה בחודש האחרון.

יצחק כהן: זה לא רק בחודש האחרון.

שלי יחימוביץ': רק לומר שאתה מונית לרכז את הסוגיה ולהיות הגורם המתכלל.

יצחק כהן: מרגע שהתקבלה החלטה נציב שירות המדינה מר אודי פרבר עם אנשי צוותו, - - - ועדת שרים שראש הממשלה הקים אותה של כל משרדי הממשלה הנוגעים בדבר, ישבנו מספר ישיבות.

יצחק כהן: לפני שנמשיך, הרשות לניצולי שואה מטפלת בכפפות של משי, ברגישות רבה, תקציבה למעלה מ-5 מיליארד שקלים.

יצחק כהן: - - - 1.2 מיליון שקלים כששקל אחד לא חוזר לאוצר מה שאומר שיש פה מיצוי מקסימלי של התקציב.

יצחק כהן: ובאמת הם עושים כפי שציינת, עבודה מעל ומעבר, אבל לניצולי שואה אף פעם זה לא מספיק - - -

שלי יחימוביץ': הם זכו לשבחים.

יצחק כהן: אף פעם זה לא מספיק, אנחנו יודעים, וגם בעקבות דו"ח מבקר המדינה, שכל כך הרבה גופים מטפלים בניצולים ואז יש מצבים שחלילה ניצולים נופלים בין הכיסאות.

יצחק כהן: נציב שירות המדינה לקח על עצמו לרכז את הפעילות של ועדת השרים - -

<קריאה: סמנכ"ל ממשל ברוה"מ.

שלי יחימוביץ': ונציב שירות המדינה בפועל.

יצחק כהן: כלל ידוע, - - -.

יצחק כהן: כפי שאמר עו"ד יצחק סהר, הזמן קצר ובאמת המלאכה מרובה ויצאנו לדרך, ניתן תיכף לאודי לפרט את המתכון של הפעילות.

יצחק כהן: בסך הכל המטרה היא להגיע לכל ניצול.

יצחק כהן: במאגרים ראינו שיש עדיין ניצולים שעדיין לא הגיעו אליהם, וניצולים שכבר נמצאים במאגרים למצות את הזכויות עד הסוף.

יצחק כהן: אפילו אם נצטרך לשים קייס מנג'ר שילווה אותם עד למיצוי זכויות, וכפי שציינת, גם בפעילות החברתית.

יצחק כהן: אני שמח שאותם 40 מיליון של משרד הרווחה סוף סוף יצאו לדרך כי כשמדברים על תקציב של מיליארדים, 5.2 מיליארד, גם זה חשוב.

יצחק כהן: אודי אני מבקש ממך לפרט את התקציב.

<אהוד פרוור: לקחנו את הדו"ח מאוד ברצינות ואני רוצה רגע לסרוק אותו במבט על.

<אהוד פרוור: בנושא תכנון יש מתכלל ומשרד ראש הממשלה יתמוך בעבודת המתכלל.

<אהוד פרוור: למעשה עבודת המתכלל התחילה.

<אהוד פרוור: בנושא מיצוי, מצאנו לאור דיון הוועדה שצריך להישען קודם כל ובעיקר על המערכת של עופרה ובאמצעותה להגיע גם טלפונית ואחר כך גם פיזית איפה שצריך להרחיב.

<אהוד פרוור: צריך לומר שנעשתה עבודה מסודרת בתחום הסיעוד, וסיימנו, אני מקווה, את הנפילה בין הכיסאות.

<אהוד פרוור: זה לא שגופים ידברו אחד עם השני ואנשים יפלו, זה המחשבים ידברו אחד עם השני ומשרד המשפטים פתר את הבעיות החוקיות הנורא מסובכות שהיו באמת אבל הן נפתרו.

<אהוד פרוור: ראש הממשלה הנחה בישיבת ועדת השרים לבחון, בדו"ח הטלתם לבחון כמה מקבלים בכל זאת מקבלי הקצבה ומה הם מקבלים, הוא הנחה את אלי גרונר לבדוק את זה במהירות.

שלי יחימוביץ': מתי זה קרה?

<אהוד פרוור: בוועדת שרים שהייתה לפני שבועיים.

<אהוד פרוור: אני חושב שזו החוליה החסרה שלא היה לה שום מענה.

<אהוד פרוור: ענייני החברה להשבה, אני לא רוצה להיכנס למה קורה עם החברה להשבה, אבל הניצולים שאמורים לקבל ממנה מקבלים, קיבלו ויקבלו באופן שוטף, הבעיה הזאת נפתרה.

<אהוד פרוור: הסיוט של העברת הכסף לעמותות שהיה בכל דרך בעבודה מאוד מעניינת של המשרד לשוויון חברתי, נמצאה דרך יותר מהירה, אני מקווה שהיא עובדת.

<אהוד פרוור: אני חושב שזה מרכיבי הדו"ח.

שלי יחימוביץ': בואו נאזכר דברים שקרו כאן

שלי יחימוביץ': בוועדה בפעם הקודמת.

<אהוד פרוור: תיכף.

<אהוד פרוור: ההערה החשובה של הוועדה הייתה שאנחנו הולכים בדרך מאוד מסורבלת, ומצאנו שזה היה גדול מדי, מורכב מדי, יקר מדי ושהדרך הנכונה היא להישען על הרשות של עופרה כמוקד וכגוף מבצע, גם קל, אפשר להרחיב שם - - -

שלי יחימוביץ': כל זה מאז הוועדה הקודמת?

<אהוד פרוור: כל זה בעקבות הוועדה הקודמת.

<אהוד פרוור: בסדר?

שלי יחימוביץ': כן.

שלי יחימוביץ': אני שמחה שתרמנו לחשיבה שלכם.

<אהוד פרוור: בסדר גמור, אני חושב שאנחנו באמת במהלך אחר ויותר פשוט.

<אהוד פרוור: במקביל יהיה מהלך ברשויות המקומיות להגיע לאנשים שהם ניצולי שואה עניים, לפחות בחלק מהם, משום ששם הגענו למסקנה שצריך להגיע ולעשות אינטק לרשויות רווחה איפה שצריך.

<אהוד פרוור: גם זה מהלך שמתחיל.

<אהוד פרוור: אז אם רוצים, עופרה יכולה להרחיב.

שלי יחימוביץ': אני רוצה עוד לעבור על כמה נקודות שעלו כאן בישיבה הקודמת שקשורות אליך, אודי.

שלי יחימוביץ': דובר על כך שתוך חודש גג יפורסם נוהל פשוט ומקל להגדרה של הביטוח הלאומי.

<אהוד פרוור: הוא פשוט ישנו.

<אהוד פרוור: זה עובד.

שלי יחימוביץ': מה זאת אומרת?

<אהוד פרוור: נפתרה הבעיה.

שלי יחימוביץ': הוא פורסם מאז?

<אהוד פרוור: הוא לא צריך להיות מפורסם במובן של נוהל, הוא צריך לפעול.

<אהוד פרוור: עופרה תדבר על זה עוד רגע.

<אהוד פרוור: כל הקשיים הבירוקרטיים שהיו בעניין הזה נפתרו, והיום המהלך הסיוטי הזה שמביטוח לאומי לרשות לניצולי שואה לוועידת התביעות לאחר כך לקרן הרווחה, כל המסלול המסורבל הזה נפתר.

<קריאה: האם המלצתם לתת לניצולי שואה - - -

שלי יחימוביץ': שניה, את הדוברת הבאה.

<אהוד פרוור: לא המלצנו לתת שום דבר.

טלי פלוסקוב: העדפה לניצולי שואה?

<אהוד פרוור: לא.

<אהוד פרוור: אני אסביר למה.

<אהוד פרוור: יש היום פחות או יותר, קודם כל, כל העדפה שעומד תור של אנשים קשישים והם בני שמונים, כל יצירת העדפה נראית לי דבר נורא מורכב, מעורר כעסים מאוד גדולים.

<אהוד פרוור: ומדובר על חלק עצום מהציבור של הקשישים שממילא מופיע, אני חושב שזה לא יפעל טוב ולא יתקבל טוב ולא יקרה טוב במסדרונות שבהם - - - זה רעיון שבדקנו וחשבנו עליו, אני חושב שההיתכנות המעשית שלו, בסוף איך זה נראה בתור, היא לא טובה.

<אהוד פרוור: בכל מקרה על הנוהל הזה תיכף, כולם פה היו מעורבים וצריך להגיד שבהרבה רצון טוב זה נפתר.

שלי יחימוביץ': גם זה נפתר עכשיו בין ועדה לוועדה?

<אהוד פרוור: לא, זה נפתר לפני הועדה.

שלי יחימוביץ': אז למה לא סיפרתם לנו בישיבה הקודמת?

<אהוד פרוור: כי הייתה עוד בעיה שהיה צריך להביא משהו, שינוי צו.

<אהוד פרוור: וזה נגמר.

<אהוד פרוור: עוד דבר אחד, צריך להגיד שנעשו צעדים בביטוח לאומי שקשורים בוועדות רפואיות שהם עם משמעות רבה מאוד לכל הקשישים, אבל הם עם משמעות עוד יותר רבה לאנשים שנפגעו כפי שנפגעו בשנות ה-40 ונעשה כאן שינוי גדול בהתנהלותן של הוועדות הרפואיות מול ביטוח לאומי.

<אהוד פרוור: פה חשוב לשמוע על זה, זה חלק אמיתי מהסיפור.

שלי יחימוביץ': אודי, עוד דבר אחד שעלה בישיבה הקודמת ואמרת שתיתן לנו מענה.

שלי יחימוביץ': היה כאן רעיון של גל שחם מאיגוד העובדים הסוציאליים, להפסיק את החובה לפתוח תיק ברווחה כתנאי לקבלת סיוע במסגרת תכנית קהילה תומכת שזה מאוד מאוד יקל על מי שצריך את הסיוע.

<אהוד פרוור: לא יודע.

<אהוד פרוור: אני אבדוק את זה.

<אהוד פרוור: לא זכרתי את זה.

<יעל אגמון: אני אסביר.

<יעל אגמון: ניתן הרבה מאוד כסף בשירות הזה במשרד הרווחה לאור הישיבה הקודמת, החלטת ממשלה הקימה צוות של 90 יום שאמור לבנות תוכנית ואחד מהדברים שאנחנו בודקים לאור השבוע שעבר זה את הדבר הזה.

שלי יחימוביץ': ושאלה אחרונה בסבב הזה, אחרי שעלו הרבה מאוד רעיונות טובים של אנשים שמאוד בקיאים בתחום בישיבה הקודמת, שאלנו שאלה פרקטית וקטנה, הרעיונות האלה למי הם צריכים להיות מופנים.

שלי יחימוביץ': מה הכתובת.

יצחק כהן: היום יש כתובת.

שלי יחימוביץ': אתה?

יצחק כהן: כן.

יצחק כהן: פונים אלי.

יצחק כהן: אני הכתובת היום.

שלי יחימוביץ': איך פונים אליך, אדוני סגן השר?

יצחק כהן: פשוט מאוד פונים לעופרה רוס, אנחנו נשב.

שלי יחימוביץ': אז הכתובת היא עופרה.

יצחק כהן: כן.

יצחק כהן: אנחנו נשב בדיונים חד שבועיים לתכלל את כל הפעולות של כל משרדי הממשלה ואני מאוד מקווה שהתוצאות יהיו טובות.

יצחק כהן: אגב, אין לי ביקורת על כל המשרדים וכל העוסקים בדבר.

יצחק כהן: כולם עושים עבודה נאמנה.

יצחק כהן: פשוט צריך לתעד עם כולם, לתכלל עם כולם, זה הפעילות ש - - - ואכן זה ייעשה.

שלי יחימוביץ': זה בדיוק מה שנאמר כאן בפעם הקודמת.

יצחק כהן: בגלל זה האפס בירוקרטיה בנושא הסיעודי, המשרדים יתקשרו בינם לבין עצמם.

יצחק כהן: היה פה איזה - - - משרד המשפטים של הגנה על הפרטיות, מעבירים נתונים בין משרד למשרד, זה גם נפתר, הם כבר ידברו ביניהם והניצול יקבל את הסיוע בלי כל אותו עומס בירוקרטי שהיה בעבר.

שלי יחימוביץ': חברת הכנסת טלי פלוסקוב בבקשה.

טלי פלוסקוב: תודה גבירתי יושבת הראש.

טלי פלוסקוב: אני רוצה להודות לך באמת על העקביות, לחזור לדיון בנושא הזה בעיני הוא מאוד חשוב, עד שאנחנו כולנו נהיה רגועים שניצולי השואה יהיו מטופלים על ידי המדינה בצורה הכי ראויה שאפשר.

טלי פלוסקוב: אני רוצה גם לברך את סגן שר האוצר, חבר הכנסת איציק כהן.

טלי פלוסקוב: אני חושבת שבחרו בבנאדם הנכון לתכלל את כל הנושא שקשור לניצולי שואה.

שלי יחימוביץ': אני מסכימה איתך.

טלי פלוסקוב: כי אני פניתי לסגן השר לא פעם עם ההצעות ותמיד יש אוזן קשבת וגם רצון למצוא פתרון וזה בעיני - - -

שלי יחימוביץ': וגם נכונות להתעסק בפרטים כשלהרבה אנשים קטן עליהם להתעסק בפרטים אבל את איציק כהן אנחנו מכירים בעניין הזה.

טלי פלוסקוב: אז יש לך שתי מעריצות כאן.

טלי פלוסקוב: אז באמת תודה והמון הצלחה גם בתפקיד.

טלי פלוסקוב: אני רוצה כמובן גם להגיד תודה למשרד מבקר המדינה שאתם בחרתם את הנושא הזה ובאמת לא עוזבים אותו וכל הזמן עוקבים אחרי כל מה שקורה.

טלי פלוסקוב: אני גם רוצה להגיד תודה למר פרוור, אבל שמעתי את תשובתך וראית אולי שעשיתי עם הראש ככה, אבל אני ממש לא מסכימה עם זה ומותר לנו לא להסכים.

טלי פלוסקוב: אני רוצה להזכיר לכם שבמדינת ישראל עדיין נכון לרגע זה חיים 80,000 ניצולי שואה מתחת לקו העוני, רבותיי.

טלי פלוסקוב: זו תעודת עניות למדינה שלנו.

טלי פלוסקוב: אני גם יודעת ומבינה שאין לנו אפשרות לפתור בבת אחת הבעיה הזאת כי זה דבר יקר ואנחנו עכשיו עשינו כמה שינויים מאוד דרסטיים בנושאים חברתיים של המדינה ורק שלשום אישרנו את נושא הנכים ואתמול אישרנו תקציב, ואני יודעת כמה כסף הושקע בנושא של הרפורמה בסיעוד שבעיני מאוד מבורכת וכן הלאה.

טלי פלוסקוב: אבל, והאבל הזה, אני רוצה להחזיר אתכם יחד עם משרד מבקר המדינה, אני רוצה להחזיר אתכם למצבם של 80,000 עניים ניצולי שואה במדינה שלנו.

טלי פלוסקוב: אני חייבת להגיד לכם, אני מתביישת כשאני אומרת את המשפט הזה, אבל מצד שני אני חייבת להגיד אותו כדי שאתם תחשבו איך כן לפתור את הסוגיה הזאת, ואני יודעת שכדי להעביר את כל האזרחים הוותיקים העניים במדינה שלנו מעל קו העוני, אנחנו צריכים סדר גודל של 900 מיליון שקל, מיליארד שקל.

טלי פלוסקוב: זה קו העוני של 2018 כבר.

טלי פלוסקוב: אז ברגע שהמדינה תעשה ותחליט לעשות את הצעד הזה, בעיני, רבותיי, זה באמת משהו שכל אחד מהיושבים שם יכול להגיד "אני גאה במדינה שלי".

טלי פלוסקוב: עדיין אני מחזירה את מר פרוור לנושא שניצולי שואה חייבים התייחסות מיוחדת.

טלי פלוסקוב: אני לא יודעת מי יכעס על המצב שאתה תיתן לניצולי שואה קצת יותר.

טלי פלוסקוב: אני לא יודעת.

טלי פלוסקוב: אני רוצה להסתכל לעיניים של הבנאדם שיגיד "אני כועס בגלל שנתת לו 100 שקל יותר".

<אהוד פרוור: לא דיברנו על כסף, דיברנו על תור.

טלי פלוסקוב: תור של דיור ציבורי?

טלי פלוסקוב: על זה אתה מדבר?

<אהוד פרוור: לא.

<אהוד פרוור: את ביקשת עדיפות - - -

טלי פלוסקוב: ביקשתי כמה דברים.

<אהוד פרוור: רגע.

<אהוד פרוור: שעומדים בתור לשירות לביטוח לאומי, לקופת חולים.

טלי פלוסקוב: לא, זה לא זה.

<אהוד פרוור: אז לא הבנתי.

טלי פלוסקוב: יכול להיות שמישהו אחר ביקש את זה.

שלי יחימוביץ': בואו נתכנס, חברת הכנסת פלוסקוב, תגידי בדיוק למה את מתכוונת, נקבל תשובה.

שלי יחימוביץ': אם לא נקבל, נבקש אותה לישיבה הבאה.

טלי פלוסקוב: בסדר גמור.

טלי פלוסקוב: אני ביקשתי תוספת בסיוע לשכר דירה לניצולי שואה 10% מעבר ליתר.

טלי פלוסקוב: יש קבוצת ניצולי שואה משקבלת את זה ויש קבוצה שלא מקבלת.

טלי פלוסקוב: העניים שאני מדברת עליהם דווקא לא מקבלים את זה.

טלי פלוסקוב: זה אחד.

שלי יחימוביץ': את ביקשת את זה רק בוועדה או שעשית עוד אישור קונקרטי כדי לקדם את זה?

טלי פלוסקוב: אני כבר עשיתי הרבה עבודה בנושא הזה.

שלי יחימוביץ': איפה זה עומד?

טלי פלוסקוב: אני גם יודעת כמה זה עולה.

טלי פלוסקוב: זה עולה 27 מיליון שקל.

טלי פלוסקוב: רק.

טלי פלוסקוב: ואני חושבת שמשרד רוה"מ צריך פה להירתם.

טלי פלוסקוב: אם כבר לקחתם את הנושא הזה, אז תיכנסו כבר - - -

שלי יחימוביץ': אבל חברת הכנסת פלוסקוב, את אחד האנשים היותר קרובים לשר האוצר משה כחלון.

שלי יחימוביץ': אז מה את רוצה מהם?

שלי יחימוביץ': באמת, לכי תביאי את ה-27 מיליון משר האוצר, אני בטוחה שהם לא יגידו לך לא.

טלי פלוסקוב: גבירתי יושבת הראש, הייתי יכולה לבחור ולשתוק בוועדה הזאת.

טלי פלוסקוב: נכון, אני חברה בקואליציה, אני גם בכולנו - - -

יצחק כהן: את צריכה להיות גאה.

יצחק כהן: הוא עושה הרבה דברים בנושא.

טלי פלוסקוב: נכון.

טלי פלוסקוב: אני גאה גם בדברים שעשיתי, אגב, אני העברתי את החוק של הפטור מחישוב רנטה כהכנסה אם אתם זוכרים, זה אחד הדברים שאני גאה בהם אבל עוד לא הצלחתי לעשות את הכל ובגלל שיש פה השתתפות של משרד רוה"מ אני מנצלת את ההזדמנות וחושפת את הדברים גם מולם.

טלי פלוסקוב: ויש להם תקציבים לעשות את זה.

טלי פלוסקוב: אני אתן לכם כמה טעימות.

שלי יחימוביץ': חברת הכנסת פלוסקוב, תקצרי בבקשה.

טלי פלוסקוב: שני משפטים.

טלי פלוסקוב: הגדלת סיוע לשכר דירה לניצולי שואה.

טלי פלוסקוב: העדפה בתור להמתנה לדיור ציבורי של שנה, על זה דיברתי.

טלי פלוסקוב: לא המתנה בתור בדברים האחרים, והגדלת מענק שנתי כל שנה ב-10% לאותם אלה שחיים מתחת לקו העוני.

טלי פלוסקוב: תודה גבירתי.

שלי יחימוביץ': אמן ואמן.

שלי יחימוביץ': בישיבה הבאה של הוועדה נבקש תשובות לבקשות שלך.

שלי יחימוביץ': עופרה רוס, מנהלת הרשות לזכויות ניצולי שואה בבקשה, בואי תני לנו סקירה על מה קרה מישיבת הוועדה הקודמת ועד היום, מה השגנו ומה עוד לא השגנו.

<עפרה רוס: תודה רבה גבירתי היושבת ראש, סגן שר האוצר שבאמת מלווה אותנו, את הרשות בכלל, שנים רבות.

<עפרה רוס: זה לא אדם שלא מכיר את הרשות, סגן שר שמכיר את הרשות, מעורב מאוד במה שקורה ברשות, כמובן אודי וכולם.

<עפרה רוס: אני חושבת שמה שקרה אחרי הפגישה האחרונה, הדברים עוד נעשו קודם לכן אבל אחרי הפגישה האחרונה הם קיבלו חידוד יותר משמעותי אולי והרשות בעצם לקחה על עצמה לבנות תכנית ביחד עם כל השותפים, תכנית באמת חכמה ותכנית סיסטמתית, תכנית שתיתן מענה למיצוי הזכויות של ניצולי השואה, עד להגעה לביתם של ניצולי השואה.

<עפרה רוס: ישנה קבוצה של ניצולי שואה שמקבלים תגמול, כ-70,000 איש.

<עפרה רוס: לקבוצה הזאת נעשה מיצוי זכויות, תמיד אנחנו עושים אבל פה נעשה באמת מיצוי כשהמטרה היא להגיע לכולם.

<עפרה רוס: בשלב הראשון נגיע לאנשים באמצעות איזה שהוא מכתב, טלפון, ואם נראה שאנחנו לא מצליחים להגיע לאנשים באמצעים האלה, אנחנו נגיע אליהם עד הבית.

שלי יחימוביץ': את מדברת עכשיו על ה-100,000 הנוספים או על ה-200,000 שאנחנו יודעים עליהם?

<עפרה רוס: אני מדברת על ה-70,000 מיד אדבר גם על ה-100,000.

<עפרה רוס: אלה קבוצה של ניצולי שואה מוכרים שיש להם זכויות והזכויות כל הזמן משתנות, האנשים מתבגרים, אנחנו יכולים לבדוק על פי גיל, לדעת שצריך להגיע אליהם יותר, על פי אחוז נכות יותר נמוך, על פי מספר המחלות שהם מוכרים בהם, לנסות להגיע אליהם, לנסות לבדוק מה המצב הסוציו אקונומי שיכול מאוד להיות שהם יכולים לקבל תגמול מוגדל וכולי.

<עפרה רוס: אנחנו נגיע לאנשים, איך אומרים, המשאבים הם לא בלתי מוגבלים, אנחנו ננסה להגיע קודם בדרך של מכתב/טלפון, וכשלא נצליח להגיע לאנשים האלה, נגיע לאנשים עד ביתם.

<עפרה רוס: נמצה את הזכויות שלהם מתוקף החוקים שלנו לגבי אותה קבוצה.

<עפרה רוס: ישנה קבוצה של כ-100,000 איש שאנחנו יודעים שהם פוטנציאלית עשויים להיות ניצולי שואה על פי גיל, שנת עליה וכולי.

<עפרה רוס: אנחנו ביצענו פרויקט כזה גדול גם בעבר עם הרשויות המקומיות וקיבלנו כאן החלטה כולם ביחד שיש מקום שהרשות תיקח את המושכות, מהבחינה הזאת שגם היא תגיע לניצולים ולא באמצעות הרשויות המקומיות.

<עפרה רוס: רוב הרשויות עשו עבודה יפה וטובה, אבל היו רשויות שהיה להן קשה להגיע עד לאותם ניצולים.

<עפרה רוס: עכשיו נגיע לניצולים האלה.

שלי יחימוביץ': עפרה, דיברת בישיבה הקודמת על כוונה להכניס 50 רשויות נוספות, איפה זה עומד?

<עפרה רוס: אנחנו נגיע עכשיו לכולן.

<עפרה רוס: לכל הרשויות.

שלי יחימוביץ': תוך כמה זמן?

<עפרה רוס: אנחנו נעשה את זה כמה שיותר מהר.

<עפרה רוס: אנחנו נעשה את זה בצורה חכמה וכמה שיותר מהר.

<עפרה רוס: אנחנו נבחן קודם כל את אותם ניצולים.

<עפרה רוס: יש כ-80 רשויות שנמצאות בתוך הפרויקט, אנחנו נבדוק מה המצב שם.

<עפרה רוס: במקומות שלא צריך להגיע אליהם, לא נגיע.

<עפרה רוס: במקומות שאנחנו נראה שהרשות המקומית לא הגיעה אליהם, אנחנו נגיע לאותם ניצולים.

<עפרה רוס: נעשה את זה כמה שיותר מהר, כל הכוונה באמת לעשות את הדברים כמה שיותר מהר, אנחנו יודעים שהזמן קצר ומודעים לכל המצב הזה.

<עפרה רוס: אנחנו נעשה את כל המאמצים שזה יהיה כמה שיותר מהר.

שלי יחימוביץ': את יכולה להתייחס לסוגיה שעלתה כאן לפתור את ניצולי השואה מהצורך לפתוח תיק ברווחה?

<עפרה רוס: אנחנו נתייחס לזכויות הכספיות מתוקף החוקים וכאשר נגיע לבתים של ניצולי השואה ונראה שאותם ניצולי שואה זקוקים גם לסיוע נוסף שהוא רווחתי, אנחנו מיד נודיע לרשות המקומית.

שלי יחימוביץ': כן אבל היום זה תנאי לקבל סיוע במסגרת קהילה תומכת.

שלי יחימוביץ': חייבים להירשם.

<אהוד פרוור: נבדוק את זה.

שלי יחימוביץ': תבדקו את העניין הספציפי הזה, אנחנו באמת מנסים למזער כמה שיותר קשיים.

<עפרה רוס: אנחנו נבדוק את זה כי אני חושבת שהקטע של קהילה תומכת בפרויקט הגדול הזה הוא קטע מאוד קטן ואפשר למצוא לו פתרון.

<אהוד פרוור: אפשר לפתור אותו - - -.

שלי יחימוביץ': בואו נפתור גם את הדברים הקטנים וגם את הדברים הגדולים כי כל המציל נפש אחת כאילו הציל עולם ומלואו, נכון סגן השר?

<עפרה רוס: זה באמת משהו שאפשר לפתור אותו ואודי אמר שיהיה פתרון לזה.

<עפרה רוס: בקשר לסיעוד ששאלת קודם לכן, באמת עבדנו על זה גם קודם והיה פתרון גם לפני הפגישה הקודמת, אבל היה צריך לסגור רק קצוות.

<עפרה רוס: היום יש משהו שניצול שואה שמקבל מהביטוח הלאומי את שעות הסיעוד המקסימליות, הוא לא יצטרך למלא טופס ולא שום דבר, באופן אוטומטי אנחנו נקבל - - -

שלי יחימוביץ': מתי זה יקרה?

שלי יחימוביץ': אנחנו לא יכולים לדבר יותר בלשון עתיד.

<עפרה רוס: זה כבר קורה.

<עפרה רוס: פשוט היה צריך להסדיר את כל הדברים הטכניים, זה כבר קורה.

<עפרה רוס: אין שום בעיה עם זה.

<עפרה רוס: הם לא יצטרכו.

<עפרה רוס: באמת נסגור דברים קטנים מאוד וזה כבר קורה.

<עפרה רוס: הם לא יצטרכו למלא טופס, מי שזכאי יקבל באופן אוטומטי את תשע שעות הסיעוד הנוספות.

שלי יחימוביץ': משרד המשפטים, תנו לנו עדכון.

<שי סומך: מה שאמר סגן השר יצחק כהן, הוא צודק.

<שי סומך: שרת המשפטים חתמה על הצו והצו יגיע היום לוועדת - - -

שלי יחימוביץ': תסביר לטובת הציבור שצופה בנו עכשיו מה המשמעות של זה מבחינת הקלה על ניצולי השואה.

<שי סומך: ניצולי שואה זכאים לתשע שעות סיעוד מוועידת התביעות במימון של ממשלת גרמניה.

יצחק כהן: תשע שעות נוספות.

<שי סומך: הרעיון הוא שתשע השעות האלה יגיעו לניצולי השואה בלי צורך בהגשת בקשה.

<שי סומך: זה גם יקל על ניצולי השואה וזה גם יביא למיצוי מקסימלי של הזכות.

שלי יחימוביץ': תוך כמה זמן זה יקרה, שהם לא יצטרכו להגיש בקשה ויקבלו את התשע שעות, החל מהרגע שכבר טיפלתם בסוגיה המשפטית?

<שי סומך: הצו צריך להיות קודם כל להיות מאושר בוועדת חוקה ואנחנו נפעל לזה שוועדת חוקה, למרות סדר היום העמוס שלה תדון בצו הזה כמה שיותר מהר.

שלי יחימוביץ': אני אבקש מיו"ר ועדת חוקה לדון בזה בהקדם רב ביותר.

שלי יחימוביץ': ברגע שוועדת חוקה מאשרת זה יוצא לדרך?

<שי סומך: כן.

<שי סומך: אני חושב שכן.

<שי סומך: עפרה, ברגע שהצו מאושר בתוך כמה זמן התכנית תפעל?

<עפרה רוס: מהר מאוד.

<עפרה רוס: אנחנו נקיים דיון קצר עם ועידת התביעות ועם הקרן לרווחה.

שלי יחימוביץ': בסדר גמור.

שלי יחימוביץ': אז אני פונה עוד היום ליו"ר ועדת חוקה ואתם תמשיכו מכאן.

שלי יחימוביץ': קולט אביטל, חברת הכנסת לשעבר, סגנית יו"ר הכנסת לשעבר, יו"ר מרכז הארגונים של ניצולי השואה בבקשה.

קולט אביטל: תודה גבירתי ותודה על המשך הדיון הזה.

קולט אביטל: אני רוצה להגיד כמה דברים.

קולט אביטל: השתתפתי בישיבת השרים בשבוע שעבר - - -

שלי יחימוביץ': ספרי לנו חוויות.

קולט אביטל: אני רוצה להגיד שהדיון היה רציני.

קולט אביטל: התפעלתי מהדרך שבה הוא נוהל וגם מהתוצאות.

קולט אביטל: אני רוצה להעלות שלוש נקודות שגם העליתי אותן באותו המקום.

קולט אביטל: א.

קולט אביטל: אני כן מוטרדת, כמו חברת הכנסת פלוסקוב, מאותה הקבוצה של ניצולי שואה.

קולט אביטל: אולי אני אתחיל דווקא משום שסגן השר כועס עלי - - -

יצחק כהן: אני לא כועס.

יצחק כהן: אני לא כועס על אף אחד.

קולט אביטל: אני רוצה להגיד שאני כן מעריכה ואני כן רואה שינוי מאוד דרמטי בשנים האחרונות ברמת התקציבים וברמת הרצינות שבה מתייחסת המדינה לניצולי שואה, וזה כדאי שכולנו נדע.

קולט אביטל: גם מרמת התקציבים, 5 מיליארד זה לא דבר זניח.

דב חנין: צריך להגיד את זה בצורה יותר חדה ויותר פרובוקטיבית, בהתייחסותו של משרד האוצר לניצולי השואה.

דב חנין: זה נאמר בלב שלם.

קולט אביטל: אוקיי.

קולט אביטל: אז אני יוצאת מנקודת ראות של הערכה.

קולט אביטל: יחד עם זאת, מה לעשות, אני חושבת על אותם אנשים באמת, המסכנים, שמקבלים רק את ה-3,960 שקל לשנה ואני כן חושבת שחייבים לעשות משהו כדי לשפר את מצבם כי הם באמת אותה הקבוצה שמתחת לקו העוני.

קולט אביטל: גם אם יכעסו עלי, העליתי את מה שהעליתי כאן בוועדה, כמה הם מקבלים ליום.

שלי יחימוביץ': למה את חוששת.

שלי יחימוביץ': אף אחד לא יכעס עלייך.

יצחק כהן: אף אחד לא כועס ולא יכעס ולא כעס.

שלי יחימוביץ': להיפך, זה המקום להציף את כל הדברים הקשים, כולל הצעות לפתרון.

קולט אביטל: הובטח לי על ידי ראש הממשלה, הוא הטיל על אלי גרונר לנסות למצוא ולהציע פתרון לקבוצה הזאת.

קולט אביטל: דבר שני שמטריד, והעליתי אותו, ואני רוצה להעלות אותו כאן.

קולט אביטל: אנחנו מדברים על חוק הסיעוד שיש בו הרבה דברים טובים.

קולט אביטל: חלק הניצולים וחלק מהקשישים יזכו באמת לשדרוג.

שלי יחימוביץ': את מדברת על הרפורמה בסיעוד שבחוק ההסדרים.

קולט אביטל: נכון.

טלי פלוסקוב: 1.8 מיליארד שקל בארבע שנים.

קולט אביטל: אני מאוד מוטרדת מהבעיה של הקבוצה הראשונה שזוכה היום ל-9.75 שעות לשבוע.

דב חנין: מה שנקרא הדרגה הנמוכה.

קולט אביטל: הדרגה הנמוכה שגם את התשע שעות סיעוד האלה לא משיגים בהינף יד, אלא אחרי מבחנים מאוד קשים.

שלי יחימוביץ': קולט, אני מציעה שאת הדברים הקונקרטיים לגבי הרפורמה בסיעוד שהם אוניברסליים, הם לאו דווקא לגבי ניצולי השואה, אני מציעה שפשוט תגיעי לישיבות של וועדת העבודה והרווחה ותציפי את זה.

שלי יחימוביץ': אני לא אגיד שזה לא רלבנטי, בוודאי זה רלבנטי לעניין ניצולי השואה אבל זה נוגע לקשישים בכלל.

קולט אביטל: ברור.

שלי יחימוביץ': היו עוד אנשים שביקשו לבוא לכאן ולדבר על הרפורמה בסיעוד שזה חשוב מאין כמותו, את צודקת, אני מסכימה איתך, אבל אנחנו מתמקדים עכשיו, אנחנו מנסים להפוך את הישיבות האלה למאוד קונקרטיות, לישיבות עבודה.

שלי יחימוביץ': אז תחזרי לנושא הספציפי שאנחנו עוסקים בו.

קולט אביטל: בקשר לכל נושא מיצוי הזכויות שהוטל על הרשות, ואני מאוד שמחה על זה, נשאלה שאלה כמה זמן המבצע הזה ייקח.

קולט אביטל: אנחנו קיבלנו הערכה שזה עניין של שנתיים.

קולט אביטל: בשנתיים האלה הרבה יכולים לקרות והרבה אנשים יכולים למות ואני חושבת שאולי מה שצריך לעשות פה, ואני אומרת את זה רק מכוונות טובות, אולי צריך להוסיף תקנים לעפרה כדי שהיא תוכל לעבוד יותר מהר בעניין הזה.

קולט אביטל: זאת הצעה קונקרטית.

שלי יחימוביץ': עפרה מסכימה?

שלי יחימוביץ': את צריכה עוד תקנים?

<עפרה רוס: אנחנו נראה, אנחנו - - -

יצחק כהן: כל מה שהיא ביקשה היא קיבלה.

שלי יחימוביץ': כל מה שאת מבקשת את מקבלת?

<עפרה רוס: אף פעם לא מקבלים כל מה שרוצים.

שלי יחימוביץ': מה עוד את צריכה ולא קיבלת, תגידי לנו.

<עפרה רוס: אנחנו נראה איך אנחנו נתקדם בפרויקט ואם נראה שאנחנו יכולים לעשות את זה כמה שיותר מהר בכוחות הקיימים, בוודאי שאנחנו לא - - -

קולט אביטל: שנתיים זה הרבה זמן, עפרה.

יצחק כהן: שנתיים זה הכסף לניצול האחרון.

יצחק כהן: בשנתיים האלה יהיו המון המון דברים.

שלי יחימוביץ': שנתיים זה המון זמן, חברים.

שלי יחימוביץ': כל חודש מתים 1,000 איש.

יצחק כהן: עפרה, תסבירי.

יצחק כהן: יוצאים מיד.

שלי יחימוביץ': יכול להיות שצריך להכפיל את כמות התקנים ולגמור את העניין הזה.

יצחק כהן: יוצאים מיד.

יצחק כהן: אין מגבלות.

שלי יחימוביץ': קולט תמשיכי.

קולט אביטל: דבר אחרון, ביום הישיבה נודע לנו שהמשרד לשוויון חברתי מוציא הנחיות חדשות שעשויות להקל על הדרך שבה הם מטפלים בארגונים של ניצולי השואה.

קולט אביטל: יצאו הנחיות חדשות.

קולט אביטל: אני מציעה שלא נראה בזה סוף פסוק, מכיוון שניתן לנו זמן עכשיו לבדוק את ההנחיות האלה ואנחנו נחזור בתשובות בנושא הזה.

שלי יחימוביץ': אוקיי.

שלי יחימוביץ': מה רצית להגיד?

יצחק כהן: המשרד לשוויון חברתי נמצאים פה?

<קריאה: אמורים להיות.

שלי יחימוביץ': עם כל הכבוד לסגן השר, אני אנהל את הישיבה.

שלי יחימוביץ': יש פה מישהו מביטוח לאומי?

שלי יחימוביץ': בבקשה.

שלי יחימוביץ': מזל דהרי מנהלת תחום זקנה ושארים.

שלי יחימוביץ': בבקשה תני לנו סקירה מה קורה אצלכם.

<מזל דהרי: אנחנו ממשיכים לשלם גמלת זקנה - - - וקצבת זקנה שזה לא לפי מבחן הכנסה עם תגמול - - - ואם הפסקנו השלמת הכנסה אז ממשיכים לקבל את ההטבות הנלוות שהן בעצם משמעותיות לגבי כל אחד ואחד כשההטבות זה לגבי קופת חולים, הנחה בארנונה והנחה לגבי תרופות שהן גם לא בסל.

<מזל דהרי: זה מה שאנחנו עושים.

שלי יחימוביץ': תודה.

שלי יחימוביץ': משרד הרווחה.

שלי יחימוביץ': איריס בז'רנו, את לא היית בישיבה הקודמת, נכון?

<איריס בז'רנו: לא.

<איריס בז'רנו: אני מחליפה את גלית מבורך.

שלי יחימוביץ': איריס בז'רנו.

שלי יחימוביץ': מפקחת ארצית אגף לשירותי רווחה ושיקום.

שלי יחימוביץ': בבקשה.

שלי יחימוביץ': בפעם שעברה הפתעתם אותנו לטובה והיו לכם בשורות טובות.

שלי יחימוביץ': בואי תמשיכי להפתיע אותנו.

<איריס בז'רנו: תודה.

<איריס בז'רנו: אנחנו מקווים להמשיך להפתיע.

<איריס בז'רנו: אנחנו ב-2018 ממשיכים לבסס את מה שעשינו ב-2017, זאת אומרת נמשיך לממן את הקהילות התומכות, את מועדוני מופת, את כל הפעילות שאנחנו עושים גם ברמה החברתית.

<איריס בז'רנו: בתחילת מרץ נצא בקול קורא לפתיחת מועדוני מופת חדשים כי אנחנו מודעים לזה שיש רשויות שפונות אלינו ומבקשות לפתוח מועדונים חדשים.

<איריס בז'רנו: אנחנו רוצים להרחיב ולבסס את מה שהתחלנו לעשות השנה.

שלי יחימוביץ': בישיבה הקודמת אמרה שירלי פינטו שאדם חירש מקבל 412 שקלים בחודש סל תקשורת וחירש קשיש מקבל 93 שקלים בחודש.

שלי יחימוביץ': גלית מבורך אמרה שזאת הפעם הראשונה שהיא שומעת על זה וצריך לבדוק את זה.

שלי יחימוביץ': האם בדקתם?

<איריס בז'רנו: בדקנו, במשרד הרווחה מינהל מוגבלויות מטפל בכל לקויי השמיעה והחירשים.

שלי יחימוביץ': ומה התשובה?

<איריס בז'רנו: יש גברת בשם אסתי - - - שהיא אחראית כקלינאית תקשורת ארצית על כל התחום.

<איריס בז'רנו: אני יודעת שהמשרד עשה היום הרבה כדי לנסות להשוות ושהאזרחים הוותיקים יוכלו לקבל - - -

שלי יחימוביץ': כלומר מאז הישיבה הקודמת התחלתם לטפל בנושא?

<איריס בז'רנו: עוד לפני התחילו לטפל בנושא.

<איריס בז'רנו: אבל היא בעצם המומחית בתחום והיא תוכל לתת את המענה לכל התשובות הספציפיות.

שלי יחימוביץ': אז אנחנו נזמין אותה לישיבה הבאה ונקבל תשובה קונקרטית.

שלי יחימוביץ': בואו נסגור את התשובה לשאלה הזאת ואנחנו נשמח אם לישיבה הבאה כבר תגיעו עם תשובות ועם בשורות ממש לגבי העלאת הקצבה כי זה פשוט לא הגיוני שדווקא קשיש חירש מקבל פחות ממי שאינו קשיש והוא חירש.

שלי יחימוביץ': המשרד לשוויון חברתי בבקשה.

<אפרים גיל עד: כפי שסגן שר האוצר ציין, במהלך הזמן האחרון קרו כמה תהליכים שחלקם קשורים לשינוי נוהל שר האוצר במשרד האוצר שבעצם הביא להקלה.

<אפרים גיל עד: מה שמעמיד את הפטור מהגשת מסמכים מסוימים כחלק מהליך התמיכה שהוא הליך בירוקרטי לא פשוט.

<אפרים גיל עד: הרף לפטור מהמסמכים עלה מ-30,000 שקלים ל-100,000 שקלים, מה שמכניס את רוב הארגונים למצב שבו כמעט לא הצטרכו להגיש מסמכים לצורך בקשת התמיכה, פרט לדו"ח כספי של הארגון, תעודת זהות של הארגון וכמובן הבקשה מה שהם מבקשים מהמשרד.

<אפרים גיל עד: כל עוד הארגון יבקש את ה-100,000 שקלים לא תהיה את כל התסבוכת של המסמכים החשבונאיים, הוצאות הנהלה וכלליות, מקבלי שכר וכולי כפי שהיה בעבר.

<אפרים גיל עד: במקביל, המשרד שינה ופישט את מבחני התמיכה שלנו שבעבר כללו ניקודים מסובכים.

<אפרים גיל עד: מעכשיו מבחני התמיכה כפי שפורסמו לפני שבוע וחצי להערות הציבור ומה שקולט ציינה כרגע המבחנים פורסמו להערות הציבור, כל מי שמעוניין להעיר, באתר האינטרנט ניתן למצוא ולהעיר את ההערות.

<אפרים גיל עד: המבחנים יהיו פשוטים, זאת אומרת גוף מבקש כנס, ופחות או יותר לא יהיו את כל התסבוכות.

<אפרים גיל עד: במקביל ובנוסף, כל הפעילות הזאת נעשית בשיתוף פעולה עם החשב הכללי.

<אפרים גיל עד: אם בעבר סייענו לגופים והעמדנו לרשותם משרד של רואה חשבון שמסייע להם בהגשת בקשת התמיכות, השירות הזה יימשך, והחשב הכללי בשיתוף שלנו מעתה נעמיד גם משרד רואה חשבון שיעזור לגופים וינחה אותם בצורת ההתנהלות הנכונה ברישומים הכספיים, בשביל לחסוך את כל אי ההבנות שעלולות להיגרם בהמשך, ובעצם יהיה ליווי צמוד מבחינה חשבונאית שזה היה אחד המכשולים שנתקלנו בהם.

שלי יחימוביץ': יפה מאוד.

יצחק כהן: מילה טובה לחשב הכללי שאכן הם עשו פה עבודה יוצאת מן הכלל, העמידו משרד רואה חשבון, פישטו את התהליכים כפי שהוא ציין, ומגיעה מילה טובה לחשב הכללי.

<קריאה: ממתי כל זה יתחיל?

שלי יחימוביץ': אז ניתן מילים טובות.

שלי יחימוביץ': אני רוצה לחזור לסוגיית התקנים.

שלי יחימוביץ': עפרה אמרה כאן שאין להם כרגע צורך בתקנים אבל נציגת משרד הרווחה בישיבה הקודמת אמרה שהם מאוד זקוקים לתקנים.

שלי יחימוביץ': איריס בז'רנו בואי תגידי מילה על כמות התקנים שאתם זקוקים להם, לצורך איזה עניין ואיך זה - - - את העבודה שלכם.

<איריס בז'רנו: אני לא יודעת להגיד כרגע בדיוק כמות של תקנים, אבל הייתה בקשה שלנו להגביר את התקנים.

<איריס בז'רנו: חלק ממה שהמשרד עשה כדי לעזור לרשויות להגיע למיצוי זכויות ובעצם לתקצב סמך מקצועי בתוך הרשויות בסך של 2.5 מיליון ₪ ואנחנו משוועים לתקנים, שזה יעזור לנו בעצם להגיע לאותם אנשים בתוך הרשויות ולנסות לעזור להם.

שלי יחימוביץ': אני מבקשת לישיבה הבאה לא לבוא אלי עם מילים כמו "הרבה" או "משוועים" או "המון", אלא ממש לבוא קונקרטית עם מספרים ספציפיים לגבי כל דבר ועניין.

שלי יחימוביץ': גם לגבי הניצולים, גם לגבי התקנים, גם לגבי תקציבים וכל מי שבא עם תשובה קונקרטית אני רוצה גם לדעת מה נעשה בדבר הזה עד עכשיו ומה מצופה מאיתנו לעשות מול מי.

<איריס בז'רנו: אנחנו נחזור עם תשובה קונקרטית לוועדה עם בדיוק כמות התקנים, עם מספר קונקרטי.

שלי יחימוביץ': בסדר גמור.

שלי יחימוביץ': חבר הכנסת דב חנין כבר לא נמצא איתנו עוד.

<יעל אגמון: אני רוצה להגיד על התקנים, משרד הרווחה קיבל בשנת 2018 לתקציבו בין 200 ל-300, אני אביא בהמשך לוועדה את המספר המדויק, תקנים לטובת עובדים סוציאליים ברשויות המקומיות.

<יעל אגמון: חלק מהם יופנו לטובת השירות לזקן לפי סדרי העדיפויות של המשרד.

שלי יחימוביץ': מה מספר התקנים?

<יעל אגמון: בין 200 ל-300 תקנים לכלל הרשויות המקומיות.

שלי יחימוביץ': זה קרה בשנה שעברה?

<יעל אגמון: זה על בסיס תקציב 2018.

<יעל אגמון: זה נכנס ב-1 לינואר.

שלי יחימוביץ': כולל תקנון?

<יעל אגמון: זה לא תקני מדינה, זה תקני עובדים של רשויות מקומיות.

שלי יחימוביץ': מתוקצבים?

<יעל אגמון: מתוקצבים, המדינה מתקצבת אותם, הם עובדים של העיריות כי לשכות הרווחה הן של הרשויות המקומיות.

<יעל אגמון: הם קיבלו את התקנים האלה למגוון צרכים שהם העלו בשבילם שיש צורך בתקנים, והם יחולקו למחלקות השונות של המשרד על פי סדר העדיפויות של המשרד.

<יעל אגמון: לפי מה שאני מכירה, חלק לא קטן מהם ילכו לטובת המחלקות לשירות לזקן.

שלי יחימוביץ': איריס, את רוצה להתייחס לזה?

שלי יחימוביץ': זה משביע את רצונכם, התקנון ל-2018 והתקצוב?

<יעל אגמון: זה כמובן על פי הסיכום התקציבי.

שלי יחימוביץ': בסיס עוד יותר משמעותי, כן?

<איריס בז'רנו: אני מודה שאני לא בקיאה בכל הנתונים כי גם אני חדשה.

<איריס בז'רנו: אני מבקשת לבדוק את הכל ולחזור אלייך.

שלי יחימוביץ': לישיבה הבאה אני מבקשת לבוא עם תשובות ברורות כי יכול להיות שהבקשה שלכם לעוד תקנים לא רלבנטית נוכח מה ששמענו כאן.

שלי יחימוביץ': אנחנו לא רוצים להגיד "תקנים, תקנים" אם לא באמת צריך.

שלי יחימוביץ': עו"ד יפעל סולל מ"כן לזקן" בבקשה בקצרה.

<יפעת סולל: תודה.

<יפעת סולל: לפני שנה כמעט, ב-9 במרס התקבל פסק הדין של בית המשפט העליון בעתירה שניהלנו במשך שלוש שנים בנושא הפסקת האפליה של ניצולי השואה שעלו לישראל אחרי 1953 וכבוד השופט דאז רובינשטיין כתב בפסק הדין חצי משפט: "איננו יכולים לומר ולא יהא זה הוגן לומר כי שר האוצר רחמן על ניצולי השואה פחות מבית המשפט.

<יפעת סולל: נאמר רק כי גם אם במישור המשפטי כפי שתואר ידינו קצרה להוסיף על שנעשה, נהיה גם אנו - - - שרידים כדי שעניינם לא ירד מעל הפרק" והמשיך וביקש שפסק הדין יובא גם לעיונו של שר האוצר וכן יו"ר הכנסת וראש הממשלה".

שלי יחימוביץ': סליחה, זו לא הישיבה הזאת.

שלי יחימוביץ': את מתלבלבת.

שלי יחימוביץ': ברצינות.

שלי יחימוביץ': אני יכולה לשאת עכשיו נאום על הוריי וסביי וסבותיי וכל מחויבותנו העמוקה מאוד לניצולי השואה.

<יפעת סולל: לא, זה לא עניין של מחויבותנו לניצולי השואה.

שלי יחימוביץ': אז בבקשה, אם יש דברים קונקרטיים בואי תעלי אותם.

<יפעת סולל: קונקרטיים.

<יפעת סולל: אני חושבת שכשמדברים על תכלול ועל הסתכלות על כלל ניצולי השואה ועל איך נותנים מענה לניצולי השואה, בית המשפט חייב את ממשלת ישראל להתייחס לעובדה שיש בקרבנו עשרות אלפי ניצולי שואה שמופלים ומופלים אך ורק בשל שנת עלייתם וממשלת ישראל מסרבת להתייחס לעניין הזה וממשיכה להפלות עשרות אלפי ניצולי שואה.

<יפעת סולל: אני חושבת שאי אפשר לעבור בישיבה כזאת בלי להגיד את זה, אי אפשר לדבר על מתן מענה בתחום הרווחה בלי להגיד שבעצם יש פה אפלייה שיטתית בלתי נסבלת שצריך להביא לסופה, וכל עוד אנחנו לא ניתן מענה ולא נפסיק את האפליה הזאת, אז סליחה, כל הסיפור הזה הוא פלסתר והוא לא מענה.

שלי יחימוביץ': תודה עורכת הדין יפעת סולל.

שלי יחימוביץ': מישהו רוצה להשיב לה?

יצחק כהן: אני חייב לציין שאין שום אפלייה לניצולי שואה במעגל הראשון בין אם עלו לפני 1953, ובין אם עלו אחרי 1953.

יצחק כהן: אין שום אפלייה.

יצחק כהן: ניצולי שואה יוצאי גטאות ומחנות, אין שום אפלייה, הם מקבלים אותם זכויות.

יצחק כהן: תצייני את העובדה הזאת, זה חשוב מאוד.

<יפעת סולל: יש אפלייה של 80,000 ניצולי שואה שלו היו עולים אחרי 1953 היו זכאים לקבל את מלוא הזכויות והם היום מקבלים בסך הכל 3,900 שקל לשנה.

יצחק כהן: אני אשמע אותך גם אם לא תצעקי.

שלי יחימוביץ': כן, זה מיותר לגמרי.

יצחק כהן: גם אם לא תצעקי.

יצחק כהן: ניצולי שואה במעגל הראשון יוצאי מחנות וגטאות, בין אם עלו לפני 1953, ובין אם עלו אחרי 1953.

יצחק כהן: אין שום אפלייה.

יצחק כהן: הם מקבלים את אותם הדברים.

שלי יחימוביץ': אוקיי.

שלי יחימוביץ': אברהם רות מהעמותה הפרלמנטרית לפעילות לזכר השואה בבקשה.

שלי יחימוביץ': אני מבקשת בקצרה.

שלי יחימוביץ': ביקשת לדבר ספציפית על טיפולי השיניים.

<אברהם רות: אני דווקא ברשותך, אני לא רוצה כרגע להעלות את נושא השיניים, יעשה את זה ידידי - - -

שלי יחימוביץ': לא, סליחה.

שלי יחימוביץ': אתה ביקשת לדבר ואמרת שאתה רוצה לדבר על שיקום דנטלי.

<אברהם רות: אז יש פה אי הבנה, אני רוצה להתייחס לנושאים שדיברו פה.

שלי יחימוביץ': אין אי הבנה, זה מה שאתה ביקשת לדבר עליו.

<אברהם רות: לא, את טועה.

<אברהם רות: אני לא רשמתי טיפול שיניים.

שלי יחימוביץ': מישהו ביקש פה לדבר על שיקום דנטלי?

<קריאה: אני.

שלי יחימוביץ': אז רגע, אני אתן לך לדבר.

שלי יחימוביץ': בואו בקצרה כל אחד מכם.

שלי יחימוביץ': תתחיל אתה.

<אברהם רות: אני מאוד מעריך את מה שהוועדה הזאת עושה שהיא למעשה מטפלת בכל הרגולטורים וכל הסידורים לניצולי שואה, למרות שקשה מאוד אם אני מסתכל פה מסביב, לא נשאר בעצם אף אחד מהדור שלי שמסוגל לדבר בשם ניצולי השואה מהמעגל הראשון בגילאים שלי.

<אברהם רות: אני מבקש להתייחס בשלוש נקודות קצרות.

<אברהם רות: 1.

<אברהם רות: אני מאוד מאוכזב ממבקר המדינה.

<אברהם רות: מבקר המדינה הבטיח לפני שנה שכל שלושה חודשים יעשה מעקב ויעקוב אחרי אותם הנושאים שלא באו לידי טיפול.

<אברהם רות: אני רוצה לקרוא רק שלושה נושאים.

<אברהם רות: אחד הנושאים שהוא לא בטיפול בכלל זה נושא הרכוש והאמנות השדודה בחוץ לארץ שזה כלל לא בא לידי טיפול.

<אברהם רות: יש פה בארץ ארגון בשם הילה שהוא שליש ממשלתי וחל תחת טיפול מבקר המדינה.

<אברהם רות: נושא שני- אני מבקש גם שיוגדר איזה שהוא נושא של המבקר, מדיניות הזכרון והחינוך, יש שם מהפכים שלמים, יש הרבה בעיות בנושאים האלה ויש גם הרבה דיבורים ואני חושב שצריך פעם אחת לבדוק מה עושה משרד החינוך, מה קורה בכל הנושא הזה, מה עושים עם הנסיעות לחו"ל, מה קורה עם הזכרון.

<אברהם רות: אנחנו רואים את ההתנגשות עם ממשלת פולניה, אין לנו מדיניות, לא חינוך - - -

שלי יחימוביץ': זה לא קשור לישיבה הזאת.

שלי יחימוביץ': בבקשה תמשיך.

<אברהם רות: לא, אני ביקשתי - - -

שלי יחימוביץ': זה לא קשור לישיבה הזאת.

שלי יחימוביץ': אני מבקשת לשמור על המסגרת הזאת של ישיבה קונקרטית.

שלי יחימוביץ': דבר שלישי?

<אברהם רות: רק רציתי לומר לגבי הנושאים כי יש עוד נושא נוסף שכרגע זה הנושא של הצלב האדום, אני לא אדבר על זה עכשיו אבל גם נושא של הצלב האדום זה נושא חמור שלא בא לידי טיפול.

<אברהם רות: זה כבר אחרי המלחמה ואני מבין, יכול להיות שזה לא בוועדה הזאת, אני לא יודע באיזו ועדה זה כן, אני רק מבקש שהוועדה הזאת מתוך דאגה אמתית לצרכים של הניצולים לא - - - את נושא המדיניות שזה בעיקר תפקיד הכנסת.

<אברהם רות: תודה.

שלי יחימוביץ': תודה.

שלי יחימוביץ': יוחנן רון בבקשה.

<יוחנן רון: ראשית אני רוצה לברך את סגן השר כהן על המינוי ועל הטיפול השוטף שלו בנושא.

<יוחנן רון: ואם מברכים כבר אז גם המשרד לשוויון חברתי בשנים האחרונות עושה מאמץ ואני שמח לשמוע על השינוי.

שלי יחימוביץ': יוחנן בבקשה בוא נדלג על שלב הברכות.

<יוחנן רון: גמרתי.

<יוחנן רון: אני מדבר בשמם של שורדי השואה.

<יוחנן רון: יש כאלה כ-70,000.

<יוחנן רון: רובם היו ילדים בזמן השואה ואני העליתי את הנושא בצורה כזאת גם בפעם שעברה.

<יוחנן רון: רובם סבלו ממערכות קשות של תת זונה, רובם המוחלט יש להם בעיות של שלד ובעיקר בעיות של לסתות, הם מאבדים שיניים.

<יוחנן רון: וגם כתבתי בפנייתי "לא יכלו לאכול בצעירותם, תאפשרו להם לפחות לאכול בזקנתם" אנשים לא יכולים לנגוס.

<יוחנן רון: הטיפול בשיניים זה דבר מאוד יקר ואני לא מדבר כרגע על לוקסוס.

<יוחנן רון: המערכות האלה של שיקום הפה עולות סדר גודל שבין 30,000-80,000 שקל.

<יוחנן רון: המינימום הוא 30,000 שקל.

<יוחנן רון: מבין השורדים ישנם רבים שאינם יכולים להרשות לעצמם ומסדרים לעצמם פרוטזות זמניות שלא מאפשרות להם ללעוס, שלא מאפשרות להם ליהנות מהמזון.

<יוחנן רון: עפרה והמשרד שלה עושים כמיטב יכולתם במסגרת החוק והמקסימום שהם מעניקים, והייתה לי שיחה ארוכה עם עפרה על הנושא הזה, זה סדר גודל של 5,000 שקל למקרים קיצוניים שהוכיחו שאחות אחותו אכן גרמה לזה.

שלי יחימוביץ': בוא נתכנס וסגן השר יענה לך.

<יוחנן רון: בסדר.

<יוחנן רון: הנושא הזה או הנושא שבו המדינה הולכת, הדרך שבה המדינה הולכת לטפל בנושא שיניים אינה פותרת את הבעיה כי אנחנו מדברים כרגע על שיקום.

<יוחנן רון: תן לאיש את האפשרות לאכול לעת זקנתו.

<יוחנן רון: זו הטענה.

שלי יחימוביץ': אני חייבת להוסיף, אמרתי שאני לא אדבר בנימה אישית אבל יש בעיות ייחודיות שמאפיינות סוג מסוים של ניצולי שואה.

שלי יחימוביץ': אמא שלי למשל הוחבאה במשך שנים מאחורי ארון, היא מולטה מהגטו בידי הוריה שנספו, ויש בעיות ספציפיות לילד שהוחזק בתנאים כאלה, בעיות גדילה, בעיות שיניים ממש בעיות אופייניות.

<יוחנן רון: אני ילד כזה, ואברהם ילד כזה וקולט ילדה כזאת ומרים ילדה כזאת.

<יוחנן רון: אלה היחידים שנשארו פה.

שלי יחימוביץ': כן.

שלי יחימוביץ': ואכן יש בעיות אופייניות לקבוצה הזאת.

שלי יחימוביץ': בבקשה סגן השר.

יצחק כהן: במסגרת התכנית הסיעוד הלאומי שר האוצר משה כחלון יחד עם שר הבריאות יעקב ליצמן, הוחלט להקציב 400 מיליון שקל לנושא של טיפול שיניים לכל קשישי ישראל מגיל 75 צפונה, זה כולל שיקום, זה כולל שתלים, זה כולל תותבות.

יצחק כהן: זה יתחיל לקראת ספטמבר 2018 כי עכשיו עובדים מול קופות החולים עם כל ההסכמים והדיונים כרגע.

יצחק כהן: אבל 400 מיליון שקל הוקדשו לצורך העניין הזה.

יצחק כהן: אני חושב שזה עונה תשובה לכולם.

יצחק כהן: כל קשיש מעל 75, בהגדרה, אם הוא ניצול שואה בוודאי הוא נכנס לתוך התכנית הזאת.

<יוחנן רון: חבר הכנסת כהן, יש לי המון כבוד לכל הקשישים אבל בכל זאת אני מבקש שתינתן העדפה לשורדי השואה.

שלי יחימוביץ': אבל אם זה פותר את הבעיות לכל הקשישים למה זה מפריע לך?

<יוחנן רון: זה לא מפריע לי.

<יוחנן רון: אבל אני יודע מה זה נושא של לעמוד בתור ולחכות שיגיעו אליך.

יצחק כהן: לא, זה דרך קופות החולים, לא יעמדו בתור, יקבלו טיפול.

יצחק כהן: וזו בשורה.

<יוחנן רון: הכוונה שלי לא פיזית לעמוד בתור.

שלי יחימוביץ': אני מבטיחה לך שאנחנו נעקוב אחרי הדברים האלה של סגן השר.

שלי יחימוביץ': כמו שאני - - - ונראה איך זה אכן מתיישם.

יצחק כהן: זו אכן בשורה, גבירתי.

שלי יחימוביץ': יפה.

שלי יחימוביץ': יש לנו זמן לעוד דובר אחד.

שלי יחימוביץ': פרופסור יצחק כרם.

שלי יחימוביץ': ביקשת לדבר על ניצולי שואה מספרד והמזרח שאתה אומר שהם לא מטופלים כיאות.

<יצחק כרם: אני עוסק בזה הרבה זמן וגם בתוך הכנסת יש הרבה התנגדות לכל הנושא והיחס לפעמים הוא מאוד מכוער.

<יצחק כרם: תכלס, יהודי עירק ב-16 מקומות, 120,000 אנשים היו באיומים וקורבנות של אלימות וכולי, ב-1941.

<יצחק כרם: בגלל שאין מענה בממשלה ובוועידת התביעות, יש את התביעות הקבוצתיות המשפטיות, זה נושא רציני, זה גורם להרבה הרבה איבה.

שלי יחימוביץ': על מי אתה מדבר?

<יצחק כרם: קודם יהודי עירק.

<יצחק כרם: יהודי עירק קורבנות הפרהוד.

<יצחק כרם: מה שקרה ביומיים, זה לא היה יומיים ב-1941, זה תוך חודשיים, 16 קהילות, זה השפיע על 120,000 יהודי עירק.

<יצחק כרם: הם לא מוכרים לא על ידי ועידת התביעות ולא על ידי מדינת ישראל.

<יצחק כרם: הם חלק, קצת, בתוך ההוראה המינהלית של האוצר.

<יצחק כרם: אבל זה לא - - -

שלי יחימוביץ': מה לגבי ניצולי שואה יוצאי צפון אפריקה, שגם הם - - -

<יצחק כרם: זה דבר שני, אבל מה שאני מציע, צריך להיות חוק כי אחרת זה לא הגיוני.

שלי יחימוביץ': בקצרה בבקשה.

<יצחק כרם: אני מדבר תכליתית.

<יצחק כרם: זו שיטה מאוד מופרדת.

<יצחק כרם: אין שוויון בין הניצולים.

<יצחק כרם: אז אלו שאחרי 1953, זו קטגוריה אחרת.

<יצחק כרם: אלה שהנושא נודע הרבה אחרי זה ולא מוכרים, אחר כך הם יקבלו רק פירורים.

<יצחק כרם: יהודי מרוקו הם הקבוצה הכי גדולה, בערך 100,000 אנשים, 50,000 איבדו את הבתים שלהם במרוקו והיו פרעות בשני מקומות והם היו תחת המשטר הוישי הפשיסטי שבצרפת אלה מקבלים פיצויים אבל ועידת התביעות הכירו בהם רק לתשלום חד שנתי.

<יצחק כרם: זה צריך להיות נושא מסודר, זה חשוב מאוד לאנשים, לרוב אזרחי מדינת ישראל וזה מאוד חשוב אחר כך להנצחת השואה.

<יצחק כרם: אם מכירים בזה, באמת רוב החברה תרגיש שייכות לשואה.

שלי יחימוביץ': תודה.

שלי יחימוביץ': אתה רוצה להשיב לדבר הזה?

שלי יחימוביץ': אנחנו גם יודעים על יוצאי צפון אפריקה שישבו במחנות ריכוז.

שלי יחימוביץ': זה דבר שלא עסקו בו, הוא לא היה באתוס של מדינת ישראל.

<יצחק כרם: צריך להתחיל.

שלי יחימוביץ': סליחה, אתה סיימת.

שלי יחימוביץ': אדוני.

יצחק כהן: שר האוצר בהחלטה מינהלית החליט לכלול גם את יוצאי עירק נפגעי הפהרוד, אלג'יר, מרוקו, תוניס, לוב.

יצחק כהן: הם כבר טופלו וכבר נמצאים במערכת של עופרה ומטופלים.

<יצחק כרם: אבל זה לא מספיק, זה סמלי.

<יצחק כרם: זה לא הרוב אפילו.

<יצחק כרם: באמת.

שלי יחימוביץ': אנחנו נעקוב אחרי זה.

שלי יחימוביץ': עוד דוברת אחת, דנה אברהם, מנכ"לית הקרן לרווחה לנפגעי שואה בבקשה בקצרה.

<דנה אברהם: אנחנו למעשה נדרשנו בדו"ח מבקר המדינה לבחון את שיתוף הפעולה של שלושת הגופים שעוסקים בתוספת תשע שעות הסיעוד, הרשות לניצולי שואה, ביטוח לאומי והקרן לרווחה וכמובן בנינו ביחד עם משרד ראש הממשלה תהליך מבוקר, מנוהל, יעיל יותר ומקצועי יותר ובוודאי פרואקטיבי יותר.

<דנה אברהם: גם לפני כן ע שינו מהלך אבל אין ספק שבמאי 2015 – מאז שהתכנסנו – בנינו תהליך הרבה הרבה יותר יעיל ופרואקטיבי, במסגרתו הקרן פונה כל חודש לאוכלוסיית הפוטנציאליים לתשע שעות סיעוד, אנחנו רתמנו לטובת העניין את כל ספקי הסיעוד שאיתם אנחנו עובדים על מנת באמת לייצר, החל מרצפת הייצור לגעת באותם ניצולים כמה שיותר מהר וכמה שיותר - - -

שלי יחימוביץ': מה זה רצפת הייצור בהקשר הזה, לא הבנתי?

שלי יחימוביץ': רצפת הייצור זה מעולמות אחרים בכלל.

שלי יחימוביץ': חס וחלילה וחס.

<דנה אברהם: להגיע כמה שיותר מהר ליותר ניצולים באמצעות הנציגים של ספקי הסיעוד וכמובן מכתבים אישיים שאנחנו שולחים לניצולי השואה, וכמובן מוקד הקרן והמחלקות המקצועיות שהתמקצעו כמובן בקרן לטובת העניין.

<דנה אברהם: ב-2017 טיפלנו ב-14,200 בקשות חדשות, מתוכן אושרו 13,200 ניצולי שואה, חלק גדול מהם כמובן בזכות תהליך מיצוי זכויות פרואקטיבי, מהיר, יעיל, סבלני.

שלי יחימוביץ': תודה רבה.

<יעל אגמון: צריך להגיד בהמשך דבר אחד.

שלי יחימוביץ': בקצרה בבקשה.

<יעל אגמון: כן.

<יעל אגמון: שבדיון בוועדת השרים שהתקיים בשבוע שעבר שרת משרד המשפטים הודיעה על סיום עבודה על תיקון לצו והוא נחתם.

<קריאה: בנוגע לביטוח - - -

שלי יחימוביץ': סליחה, לא.

שלי יחימוביץ': אנחנו סיימנו עם הדוברים.

שלי יחימוביץ': אנחנו נקיים עוד הרבה ישיבות.

שלי יחימוביץ': אדוני סגן השר ואודי פרוור, יש עוד משהו שאתם רוצים להתייחס אליו?

יצחק כהן: אנחנו יצאנו לדרך, אנחנו מרכזים את כל החומרים.

יצחק כהן: אנחנו בקרוב מאוד נדווח לך על התקדמות הפרויקט.

יצחק כהן: המטרה היא לעבוד מהר ומהר מאוד.

יצחק כהן: בזמן קצר.

שלי יחימוביץ': אני חייבת לומר שכל פעם שאני שומעת כאן לשון עתיד, "נעשה ככה ונעשה ככה", אני אמנם שמחה אבל אנחנו בזמן שאין דבר יותר בהול מזה.

יצחק כהן: אנחנו עשינו ועושים - - -

שלי יחימוביץ': אוקיי.

שלי יחימוביץ': אנחנו פועלים מתוך מצב שהוא לא טוב, שיש קבוצה מאוד גדולה של ניצולי שואה שלא מיצו עדיין את זכויותיהם.

שלי יחימוביץ': אנחנו פועלים מתוך מצב שהגופים השונים שעושים כל אחד לעצמו, חלקם עבודת קודש ממש, לא מדברים אחד עם השני אבל אין ספק שאפילו מאז הישיבה הקודמת ועד עכשיו, בחמישה השבועות האלה, קרו כבר כמה וכמה דברים טובים ואני מברכת עליהם.

שלי יחימוביץ': גם פרטים קטנים כמו העובדה שזכאים יקבלו תשע שעות סיעוד נוספות בלי הגשת בקשה, שמענו פתרון לדבר הזה.

<קריאה: יש בעיה עם זה.

שלי יחימוביץ': זה מאוד מקל.

שלי יחימוביץ': שמענו על כך שהוחל הטיפול בהשוואת קצבאות חירשים, שמענו מהמשרד לשוויון חברתי על סיוע לגופים והקלה בהגשת בקשות לתמיכות.

שלי יחימוביץ': בוודאי על תוספת בבסיס התקציב של 200-300 תקנים לעובדים סוציאליים ברשויות המקומיות וגם בשורה מאוד טובה והיא שאתה, אדוני סגן השר איציק כהן, אתה האיש שמתכלל מעכשיו, מהחודש הזה את עבודת הגופים השונים.

שלי יחימוביץ': אני מאחלת לך ולכולנו שתצליח מאוד במעשה ידיך ומבקשת ממך גם בקשה אישית שתשקיע בזה חלקים גדולים מאוד מזמנך, אני יודעת שאתה אדם עסוק אבל אנחנו מדברים כאן על סיטואציה מחרידה שבה אנשים שעכשיו אנחנו מכונסים לטובתם פשוט מתים גם ברגע זה וזמננו אוזל.

שלי יחימוביץ': אין לנו כאן את הפריבילגיה של להקים ועדות ולחכות, ולנהל תהליכים.

שלי יחימוביץ': אנחנו צריכים לפעול בצורה בהולה.

שלי יחימוביץ': כאמור אנחנו נלווה את עבודת הוועדה, נברך אתכם על כל התקדמות ואנחנו נקבע ישיבה קרובה בזמן הקרוב, כולכם תקבלו הודעה על כך.

שלי יחימוביץ': תודה רבה.